Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ Που καθορίζει τη κοινοτική θέση στην Υπουργική Διάσκεψη, η οποία συγκροτήθηκε με τη συμφωνία για την ίδρυση του Παγκόσμιου Οργανισμού Εμπορίου σχετικά με τη προσχώρηση της Λαϊκής Δημοκρατίας της Κίνας στον Παγκόσμιο Οργανισμό Εμπορίου

(υποβλεθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Γενική επισκόπηση των όρων για τη προσχώρηση της Κίνας στον ΠΟΕ

I Εισαγωγή

1. Τα μέλη του Παγκόσμιου Οργανισμού Εμπορίου (ΠOΕ) και η Λαϊκή Δημοκρατία της Κίνας έφθασαν στο τελικό στάδιο συμφωνίας σχετικά με τους όρους προσχώρησης της Κίνας στον οργανισμό αυτό. Τούτο επετεύχθη μετά από 14 ετών διαπραγματεύσεις, οι οποίες άρχισαν όταν η Κίνα υπέβαλε αίτηση προσχώρησης στη Γενική Συμφωνία Δασμών και Εμπορίου (GATT), το 1986. Τώρα το Συμβούλιο πρέπει να εκδώσει Απόφαση σχετικά με την έγκριση των όρων προσχώρησης της Κίνας, για να είναι σε θέση η ΕΕ να υποστηρίξει επίσημα την προσχώρησή της.

2. Παρατίθεται γενική περιγραφή των συνεπειών που θα έχει η είσοδος της Κίνας στον ΠΟΕ, για την ΕΕ, για το σύστημα του ΠΟΕ και για την ίδια την Κίνα, καθώς και περιληπτική περιγραφή των όρων προσχώρησης.

II Συνέπειες της εισόδου της Κίνας στον ΠΟΕ

Η νομικά δεσμευτική υποχρέωση της Κίνας για ανοικτές συναλλαγές

3. Οι όροι προσχώρησης έχουν δύο βασικές μορφές. Πρώτον, υπάρχουν οι πίνακες υποχρεώσεων, στους οποίους εκτίθεται το σύνολο των υποχρεώσεων για την πρόσβαση στη αγορά, την οποία η Κίνα θα δεσμεύεται νομικά να παραχωρεί σε κάθε κράτος, όταν προσχωρήσει στον ΠΟΕ. Οι πίνακες καλύπτουν δασμολογικά και μη δασμολογικά μέτρα που εφαρμόζονται στις συναλλαγές γεωργικών και βιομηχανικών προϊόντων (υποχρεώσεις δυνάμει της GATT), και υπηρεσιών (υποχρεώσεις δυνάμει της Γενικής Συμφωνίας για τις Συναλλαγές στον τομέα των Υπηρεσιών, ή GATS.

4. Δεύτερον, υπάρχουν το Πρωτόκολλο και η Έκθεση της Ομάδας Εργασίας για την προσχώρηση της Κίνας στον ΠΟΕ. Στα έγγραφα αυτά, στα οποία περιλαμβάνονται επίσης νομικά δεσμευτικές υποχρεώσεις, αναφέρεται κυρίως πως υπόσχεται η Κίνα να εκπληρώσει τις νέες της υποχρεώσεις για τον ΠΟΕ. Στα έγγραφα αυτά περιγράφονται λεπτομερώς τα ισχύοντα και προγραμματιζόμενα εμπορικά και επενδυτικά καθεστώτα της Κίνας καθώς και οι υποχρεώσεις που απορρέουν από αυτά, επί πλέον δε, εκτίθεται διεξοδικά σειρά ειδικών διατάξεων, στις οποίες θα υπόκειται η Κίνα, κατά τα πρώτα έτη προσχώρησής της στον ΠΟΕ. Σκοπός των παρεκκλίσεων αυτών από τους συνήθεις κανόνες του ΠΟΕ είναι να δείξουν ότι η ενσωμάτωση της Κίνας στο παγκόσμιο σύστημα συναλλαγών αποτελεί μια μοναδική πρόκληση. Πρόκειται για μια οικονομία η οποία βρίσκεται σε πλήρη φάση μετάβασης, από ένα σύστημα κρατικής ιδιοκτησίας σε ένα σύστημα βασιζόμενο στην αγορά. για μια χώρα η οποία έχει λάβει πολλά μέτρα για την εγκαθίδρυση οικονομίας αγοράς, αλλά στην οποία εξακολουθούν να κατισχύουν ορισμένα χαρακτηριστικά μιας κρατικά ελεγχόμενης οικονομίας. Κυρίως, το πρωτόκολλο παρέχει, στα άλλα μέλη, ειδική προστασία για τις βιομηχανίες τους, από τις επιζήμιες απότομες αυξήσεις των εξαγωγών της Κίνας.

Μια μονόδρομη διαδικασία ανοίγματος της αγοράς

5. Tο σύνολο των διαπραγματεύσεων εκτυλίχθηκε γύρω από το πώς, και σε ορισμένες περιπτώσεις, σε ποιο βαθμό, θα υιοθετήσει η Κίνα το 'κεκτημένο' των κανόνων και συμφωνιών του ΠΟΕ. Αυτοί οι κανόνες και συμφωνίες διέπουν τις διεθνείς συναλλαγές στον τομέα των εμπορευμάτων, της γεωργίας και των υπηρεσιών, και περιλαμβάνουν διατάξεις σχετικά με πολλούς συναφείς τομείς, όπως επενδυτικά μέτρα που αφορούν τις συναλλαγές, τεχνικά εμπόδια στις συναλλαγές, υγειονομικά και φυτοϋγειονομικά μέτρα, προστασία της πνευματικής ιδιοκτησίας και δημόσιες συμβάσεις. Τούτο σημαίνει ότι τα μέλη του ΠΟΕ φρόντισαν ώστε η Κίνα, με την είσοδό της στον ΠΟΕ, να εξασφαλίσει "παραχωρήσεις" ή βελτιωμένο άνοιγμα της αγοράς της, χωρίς να αλλοιωθούν οι υποχρεώσεις τους στα πλαίσια του ΠΟΕ.

6. Συνεπώς, για την ΕΕ, η οποία διασφάλισε την πλήρη εκπροσώπηση των συμφερόντων των ευρωπαϊκών βιομηχανιών και εταιριών, η είσοδος της Κίνας θα είναι εξαιρετικά επωφελής σε ότι αφορά τα εκτελεστά δικαιώματα, χωρίς να μεταβληθούν σημαντικά οι υποχρεώσεις της έναντι της Κίνας. Οι μακρές (και επίπονες) διμερείς διαπραγματεύσεις που πραγματοποιήθηκαν μεταξύ ανωτέρων υπαλλήλων της Ευρωπαϊκής Επιτροπής και της Κίνας, κατέληξαν σε όρους προσχώρησης, ουσιαστικά επωφελείς γι αυτούς τους τομείς και συμφέροντα, που έχουν πολύ μεγάλη αξία για όλα τα κράτη μέλη της ΕΕ (βλέπε λεπτομέρειες κατωτέρω).

7. Μόνη υποχρέωση των μελών του ΠΟΕ είναι να παραχωρήσουν στην Κίνα το λεγόμενο μόνιμο καθεστώς ΜΕΚ ('μάλλον ευνοουμένου κράτους'), δίνοντάς της το δικαίωμα να τυγχάνει της ιδίας μεταχείρισης με κάθε άλλο μέλος του ΠΟΕ, εκτός εάν το πρωτόκολλο προσχώρησης προβλέπει, ειδικά, εξαιρέσεις. Δεδομένου ότι η ΕΕ, πάντοτε και σε κάθε περίπτωση, παραχώρησε το καθεστώς αυτό στην Κίνα, δεν θα υπάρξει σχεδόν καμία πρακτική συνέπεια. Η μόνη σημαντική συνέπεια που έχει η παραχώρηση στην Κίνα της ιδίας μεταχείρισης, όπως και στα άλλα μέλη του ΠΟΕ, είναι οι απαιτήσεις για την σταδιακή κατάργηση των ειδικών για την Κίνα ποσοτικών περιορισμών (ποσοστώσεων) μέχρι το 2005. Αυτό ισχύει για τις υπολειπόμενες ποσοστώσεις της ΕΕ στον τομέα των κλωστοϋφαντουργικών προϊόντων, τις οποίες εφαρμόζει έναντι της Κίνας και οι οποίες πρέπει να καταργηθούν βάσει της Συμφωνίας για τα κλωστοϋφαντουργικά και τα είδη ένδυσης. Αυτό ισχύει επίσης και για τα βιομηχανικά προϊόντα για τα οποία η ΕΕ διατηρεί τις ποσοστώσεις για την Κίνα: είδη υπόδησης, κεραμικά και πορσελάνινα επιτραπέζια σκεύη. Λόγω των αλλαγών αυτών, μέχρι το 2008 θα είναι διαθέσιμο ένα ειδικό μέτρο διασφάλισης για την αντιμετώπιση των επιζήμιων εισαγωγών κλωστοϋφαντουργικών προϊόντων από την Κίνα. Μέχρι 12 έτη μετά την προσχώρηση, βάσει διατάξεων διασφάλισης ειδικών για κάθε προϊόν, επιτρέπεται να ληθφούν διορθωτικά μέτρα σε περίπτωση απότομης αύξησης των εισαγωγών από την Κίνα, οι οποίες ζημιώνουν ή απειλούν να ζημιώσουν, τις ανταγωνιστικές βιομηχανίες της ΕΕ.

8. Βέβαια, μόλις η Κίνα καταστεί μέλος του ΠΟΕ, θα συμμετέχει πλήρως στις διαπραγματεύσεις που έχουν στόχο την προώθηση νέων μέτρων για την πολυμερή ελευθέρωση. Μπορεί να υποστηριχθεί ότι πρόκειται για την σημαντικότερη αλλαγή την οποία θα επιφέρει η είσοδος στον ΠΟΕ.

Αντίκτυπος στο σύστημα του ΠΟΕ

9. Η είσοδος της Κίνας στον ΠΟΕ σημαίνει ότι ο οργανισμός αυτός κάνει ένα μεγάλο άλμα για να καταστεί πραγματικά παγκόσμιος. Πρέπει να υπομνηστεί ότι η Κίνα ήταν, πράγματι, συμβαλλόμενο μέρος της GATT το 1947, όμως απεσύρθη από τον οργανισμό αυτό σύντομα μετά την ημερομηνία αυτή. Για πολύ καιρό τα κράτη μέλη της ΕΕ είχαν συμφωνήσει ομόφωνα σε μια πολιτική για την υποστήριξη του αιτήματος προσχώρησης της Κίνας.

10. Είναι πολύ πιθανό ότι η Κίνα, ως η πολυπληθέστερη χώρα του κόσμου, θα καταστεί αμέσως σημαντικός παράγοντας του οργανισμού. Η Κίνα έχει θεμελιώδες συμφέρον για την προώθηση και την ορθή ρύθμιση των συναλλαγών σε παγκόσμιο επίπεδο. Από το 1978, έτος κατά το οποίο δρομολογήθηκε πολιτική ανοίγματος, οι αυξημένες συναλλαγές συνέβαλλαν σημαντικά στους υψηλότατους ρυθμούς ανάπτυξης. Επιπλέον, η Κίνα θεωρεί ότι η είσοδός της στον ΠΟΕ, αποτελεί μοχλό για τη συνέχιση των εσωτερικών μεταρρυθμίσεων, οι οποίες τώρα πλέον αποτελούν καθιερωμένη προτεραιότητα της ηγεσίας.

11. Είναι επίσης σημαντικό το υψηλό επίπεδο υποχρεώσεων που έχει αναλάβει η Κίνα για να ανοίξει την οικονομία της στις εισαγωγές, στους επενδυτές και στις επιχειρήσεις. Το καθεστώς συναλλαγών της Κίνας θα είναι πολύ πιο φιλελεύθερο σε σχέση με αυτό που εφαρμόζουν τα μέλη του ΠΟΕ τα οποία βρίσκονται σε συγκρίσιμο επίπεδο ανάπτυξης. Ένας από τους λόγους για τους οποίους οι συνομιλίες διήρκεσαν τόσο πολύ, ήταν ότι η ΕΕ και άλλοι φρόντιζαν, η είσοδος της Κίνας να μην οδηγήσει, με κανένα τρόπο, στην πτώση του μέσου επιπέδου ανοίγματος των συναλλαγών, στον ΠΟΕ. Το μέσο επίπεδο των δασμών θα είναι χαμηλό, οι ποσοστώσεις θα καταργηθούν σταδιακά και γρήγορα, οι παροχείς υπηρεσιών σχεδόν σε όλους τους τομείς θα έχουν καλή πρόσβαση στην αγορά, η προστασία των δικαιωμάτων πνευματικής ιδιοκτησίας θα είναι εγγυημένη από το νόμο. Όπως εξηγείται κατωτέρω, τα τελικά αποτελέσματα συνιστούν μια εξαιρετικά ουσιαστική δέσμη για το άνοιγμα της αγοράς.

III Τα οφέλη από την είσοδο της Κίνας στο πολυμερές εμπορικό σύστημα

Θετικό για τις επιχειρήσεις της ΕΕ

12. Καταρχήν, η είσοδος της Κίνας θα εξασφαλίσει βελτιωμένη και ευρεία πρόσβαση των εταιρειών της ΕΕ στην αγορά της Κίνας. Θα μειωθούν απότομα και σε σταθερή βάση οι εισαγωγικοί δασμοί και άλλοι μη δασμολογικοί περιορισμοί. Οι επενδύσεις των ξένων εταιρειών θα πραγματοποιούνται σε ένα ελκυστικότερο και περισσότερο προβλέψιμο επιχειρηματικό περιβάλλον. Η είσοδος στον ΠΟΕ θα σταθεροποιήσει και θα επιταχύνει τις προσπάθειες που καταβάλει η Κίνα για την προώθηση της διαφάνειας, του δίκαιου και ανοιχτού χαρακτήρα του εμπορικού καθεστώτος. Το ανεξάρτητο και νομικά δεσμευτικό σύστημα επίλυσης των διαφορών του ΠΟΕ θα διευκολύνει αμφότερα τα μέρη στην επίλυση εμπορικών προβλημάτων. Εν ολίγοις, η συμφωνία αυτή βελτιώνει σημαντικά το κλίμα, για τις ευρωπαϊκές εταιρείες, όσον αφορά τις εξαγωγές και την ανάληψη επιχειρηματικών δραστηριοτήτων στην Κίνα.

Θετικό για την οικονομία της Κίνας

13. Όπως συμβαίνει με κάθε σημαντική συμφωνία ελευθέρωσης, οι υποχρεώσεις του ΠΟΕ που αναλαμβάνει η Κίνα, θα ωφελήσουν καταρχήν την οικονομία της και τον λαό. Η είσοδος στον ΠΟΕ, πέρα από τις εμπορικές ευκαιρίες που παρέχει, θα έχει σημαντικό αντίκτυπο στην οικονομική μεταρρύθμιση και ανάπτυξη στην Κίνα. Κατά τη διάρκεια των διαπραγματεύσεων, η ΕΕ φρόντισε να προτείνει δέσμη, η οποία προωθεί τη βαθμιαία αλλά σταθερή μεταρρύθμιση και αειφόρο ανάπτυξη στην Κίνα, με ρυθμό αντίστοιχο με το ρυθμό εκτέλεσης του προγράμματος εσωτερικής μεταρρύθμισης. Μαζί συμφωνήσαμε ότι το άνοιγμα της αγοράς θα είναι σταδιακό σε πολλούς τομείς και θα ολοκληρωθεί εντός τριετούς ή πενταετούς περιόδου, για να μην εκτεθούν απότομα στον ξένο ανταγωνισμό οι εταιρείες και οι παροχείς υπηρεσιών της Κίνας. Η προσχώρηση στον ΠΟΕ παρέχει μία πρωτοφανή βάση για μεταρρύθμιση. Η είσοδος στο παγκόσμιο εμπορικό σύστημα θα αποτελέσει καταλύτη για τις κινεζικές εταιρείες, ώστε να καταστούν αποτελεσματικότερες και να αποδείξουν ότι μπορούν να ανταγωνίζονται με δίκαιους όρους, τις υπόλοιπες χώρες του κόσμου. Συνεπώς, η συμφωνία αυτή θα είναι καλή και για τις επιχειρήσεις και για τους εργαζόμενους της Κίνας, δεδομένου ότι θα επωφεληθούν από την αύξηση των ξένων επενδύσεων και θα υιοθετήσουν τις πλέον σύγχρονες πρακτικές διαχείρισης και νομικές δομές.

Θετικό για το μέλλον των σχέσεων ΕΕ- Κίνας

14. Η είσοδος της Κίνας στον ΠΟΕ θα συμβάλλει σε σταθερή και αειφόρο οικονομική ανάπτυξη, όχι μόνο στην Κίνα, αλλά και στις γείτονες χώρες της Ασίας και στον υπόλοιπο κόσμο. Πέρα απ'όλα αυτά, η επιτευχθείσα συμφωνία, εφαρμοζόμενη στο πλαίσιο του πολυμερούς συστήματος, θα ενισχύσει το κράτος δικαίου στην Κίνα. Οι θεμελιώδεις αρχές της διαφάνειας, της μη διάκρισης, της αποτελεσματικής διοίκησης και της προστασίας από ανεξάρτητα δικαστήρια που υποστηρίζει ο ΠΟΕ, θα συμβάλλουν στη θετική εξέλιξη του οικονομικού, νομικού και κοινωνικού συστήματος της Κίνας.

15. Στην πραγματικότητα, η είσοδος της Κίνας μπορεί να εμπεδώσει και να εμβαθύνει τις μεταρρυθμίσεις της αγοράς, ενισχύοντας τις εξουσίες των ηγετών οι οποίοι υποστηρίζουν περαιτέρω και ταχύτερες κινήσεις προς την οικονομική ελευθερία. Με το άνοιγμα των τηλεπικοινωνιών, το Internet και τις δορυφορικές υπηρεσίες, ο λαός της Κίνας αναπόφευκτα θα έλθει σε επαφή με πληροφόρηση, ιδέες και αντικείμενα συζητήσεων από όλο τον κόσμο. Θα ενισχυθεί το κράτος δικαίου, δεδομένου ότι η Κίνα θα έχει την υποχρέωση να τηρεί τους παγκόσμιους εμπορικούς κανόνες. Η διάδοση της οικονομικής ελευθερίας και της τήρησης του εμπορικού δικαίου στον εμπορικό και κοινωνικό χώρο, θα είναι βαθμιαία, ενώ η προσχώρηση στον ΠΟΕ θα συμβάλλει θετικά. Πολλοί από τους αγωνιζόμενους για τα ανθρώπινα δικαιώματα και ειδικοί σε θέματα εξωτερικής πολιτικής συμφωνούν ότι η είσοδος της Κίνας στο παγκόσμιο εμπορικό σύστημα, θα την ωθήσει προς τη σωστή κατεύθυνση και σε αυτούς τους τομείς επίσης.

Εφαρμογή μέσω εταιρικής σχέσης - βοήθεια της ΕΕ

16. Με την είσοδο της Κίνας στον ΠΟΕ, είναι εξαιρετικά σημαντικό, όλες οι κατωτέρω περιγραφόμενες αλλαγές του εμπορικού της συστήματος, να πραγματοποιηθούν με τον κατά το δυνατόν αμεσότερο και ακριβέστερο τρόπο. Για να είναι η διαδικασία αυτή κατά το δυνατόν ομαλότερη, η ΕΕ αναλαμβάνει την υποχρέωση να εργαστεί στο πλαίσιο εταιρικής σχέσης με την Κίνα, και είναι αποφασισμένη να μοιραστεί την εμπειρία της από τον ΠΟΕ, παρέχοντας βοήθεια, στο μέτρο του δυνατού, για τις αλλαγές τις οποίες πρέπει να επιφέρει και να σταθεροποιήσει η Κίνα, κατά τη διάρκεια της συνεχιζόμενης οικονομικής μετάβασης. Σημαντικό ρόλο έχει οπωσδήποτε η παροχή τεχνικής βοήθειας και η ΕΕ έχει προετοιμάσει, ή προβλέπει για το προσεχές μέλλον, σχέδια συνεργασίας, συνολικού προϋπολογισμού περίπου 24 εκατ. ευρώ, τα οποία είτε έχουν καταρτιστεί ειδικά, ή μπορούν να χρησιμοποιηθούν από εδώ και στο εξής, ώστε η κυβέρνηση και η διοίκηση της Κίνας να αποκτήσουν τις ικανότητες για να εκπληρώσουν τις επικείμενες υποχρεώσεις δυνάμει του ΠΟΕ.

17. Επιπλέον, η Ευρωπαϊκή Επιτροπή θεωρεί ότι η στήριξη στη μετάβαση που απαιτεί η προσχώρηση στον ΠΟΕ καθώς και στις συναφείς οικονομικές μεταρρυθμίσεις, αποτελεί το επίκεντρο της μελλοντικής χρηματοδότησης. Τα σχέδια προτείνονται σε συνεννόηση με την Κίνα, για να εξασφαλιστεί ότι η βοήθεια εστιάζεται εκεί όπου είναι κατεξοχήν χρήσιμη. Αυτό το ευρύ πρόγραμμα βοήθειας συνοδεύει τις προσπάθειες που καταβάλλουν η Ευρωπαϊκή Επιτροπή, τα κράτη μέλη και οι επιχειρηματικές ομάδες για να παρακολουθούν πώς η Κίνα συμμορφώνεται στις νέες διεθνείς της υποχρεώσεις. Πράγματι, με την απόκτηση της ιδιότητας μέλους του ΠΟΕ γίνεται αποδεκτό, γενικά, ότι η Κίνα χρειάζεται να δώσει ιδιαίτερη προσοχή στην εφαρμογή των κανόνων του ΠΟΕ. Σύμφωνα με ένα 'νέο μηχανισμό επανεξέτασης' απαιτείται η διεξαγωγή ετήσιων επανεξετάσεων προόδου στην Γενεύη επί οκτώ έτη μετά την προσχώρηση, ακολουθούμενες από επανεξετάσεις ανά εξάμηνο στη συνέχεια.

IV Περίληψη των όρων προσχώρησης της Κίνας στον ΠΟΕ ανά τομέα

Βιομηχανικά προϊόντα

18. Η Κίνα θα μειώσει τους δασμούς της για όλα τα προϊόντα, κατά μέσο όρο 9%, από περίπου 17% που ισχύει σήμερα. Τίθεται όριο σε όλους τους εισαγωγικούς δασμούς. Κυρίως, θα μειωθούν σημαντικά τα "ανώτατα όρια" δασμών που υπερβαίνουν το 15%, τα οποία είναι κατεξοχήν περιοριστικά για τις συναλλαγές. Η Κίνα, εκτός από τη μείωση των δασμών, έχει αναλάβει την υποχρέωση να καταργήσει όλες τις εισαγωγικές ποσοστώσεις μέχρι το 2005, εξαιτίας των οποίων περιορίζεται ο όγκος των προϊόντων που μπορούν να εισαχθούν στην Κίνα από τις άλλες χώρες. Είναι προφανή τα οφέλη που συνεπάγεται αυτό για τους εξαγωγείς της ΕΕ. Παράλληλα με το δικαίωμα για ελεύθερες συναλλαγές και ελεύθερη διανομή στο εσωτερικό της Κίνας, το οποίο επίσης θα γενικευθεί, οι κατασκευαστές της ΕΕ θα έχουν πλέον πραγματικές ευκαιρίες να συμμετέχουν σε μια από τις μεγαλύτερες αγορές του κόσμου.

Βιομηχανικοί δασμοί, λεπτομερώς

19. Στον τομέα των μηχανοκινήτων οχημάτων, οι δασμοί στα αυτοκίνητα θα μειωθούν από 80-100% σήμερα, σε 25% μέχρι την 1η Ιουλίου 2006 (η μεγαλύτερη μείωση θα λάβει χώρα κατά τα πρώτα έτη). Επιπλέον, οι διαπραγματεύσεις με την ΕΕ είχαν ως αποτέλεσμα να συμφωνήσει η Κίνα σε μια σειρά βελτιώσεων, που θα ωφελήσουν τις εταιρείες κατασκευής αυτοκινήτων, καμιονέτων και φορτηγών της ΕΕ, μέσω άμεσων επενδύσεων στην Κίνα (για λεπτομέρειες βλέπε παράγραφο 50).

20. Θα καταργηθούν οι δασμοί στα προϊόντα της τεχνολογίας των πληροφοριών, την μπύρα, τα παιχνίδια και τα έπιπλα. Οι τομείς αυτοί αντιπροσωπεύουν περίπου το 10% του συνόλου των εξαγωγών των βιομηχανικών προϊόντων της ΕΕ. Οι μέσοι όροι ανά τομέα, σε άλλους "τομείς διπλό μηδέν", κυμαίνονται από 4,2% για τα φαρμακευτικά προϊόντα μέχρι 6,2% για τον εργοταξιακό εξοπλισμό. Θα γίνει "εναρμόνιση" των δασμών στα χημικά προϊόντα, με περιορισμένες εξαιρέσεις, ώστε ο μέσος όρος στον τομέα αυτό να μειωθεί κατά 40%, σε 7,1%.

21. Όσον αφορά τις προτεραιότητες της ΕΕ που δεν καλύφθηκαν από τις διμερείς διαπραγματεύσεις της Κίνας με άλλα μέλη του ΠΟΕ, αυτές αφορούσαν 150 συγκεκριμένα προϊόντα, από το τζιν μέχρι τα οικοδομικά υλικά. Σχετικά με αυτές τις προτεραιότητες της ΕΕ, επιτεύχθηκε επιπλέον μείωση κατά 40%, πέρα από τις προηγούμενες προσφορές (ο μέσος όρος των δασμών μειώθηκε, στην περίπτωση αυτή, από 18,6%, σε 10,9%). Ακολουθεί κατανομή ανά κατηγορία.

22. Οι δασμοί σε όλα τα οινοπνευματώδη θα ευθυγραμμιστούν σε επίπεδο 10%. Δεν θα τυγχάνουν διαφορετικής μεταχείρισης το ουίσκι, το κονιάκ, το τζιν, κ.λ.π. Ο ισχύων δασμός εξακολουθεί να είναι 65%.

23. Οι δασμοί στα βασικά καλλυντικά θα μειωθούν σε επίπεδο 10% (προς το παρόν ανέρχονται μέχρι 30%). Αυτό συνεπάγεται καλές προοπτικές για έναν τομέα, του οποίου οι εξαγωγές, ανά τον κόσμο, ανέρχονται σε 7 δισεκατομμύρια ευρώ.

24. Όσον αφορά το δέρμα και τα δερμάτινα είδη, οι διαπραγματεύσεις εστιάστηκαν σε 13 συγκεκριμένα προϊόντα, τα οποία αντιπροσωπεύουν το 60% του συνόλου των εξαγωγών της ΕΕ στον τομέα αυτό. Η Κίνα συμφώνησε να μειωθούν οι δασμοί για τα προϊόντα αυτά από 20-25%, σε 10%.

25. Για τα κλωστοϋφαντουργικά προϊόντα, η Κίνα βελτίωσε περαιτέρω τα ποσοστά των δασμών, σε σχέση με τις προσφορές που έκανε στο πλαίσιο άλλων διμερών διαπραγματεύσεων. Οι δασμοί της Κίνας για τα κλωστοϋφαντουργικά προϊόντα προσεγγίζουν τώρα, σε σημαντικό βαθμό, τα επίπεδα της ΕΕ και είναι κατά πολύ χαμηλότεροι σε σχέση με τους δασμούς όλων σχεδόν των άλλων χωρών που εξάγουν κλωστοϋφαντουργικά προϊόντα.

Οι δασμοί για 5 συγκεκριμένα είδη υπόδησης, που αντιπροσωπεύουν περισσότερο από 70% των εξαγωγών ειδών υπόδησης της ΕΕ, θα μειωθούν από 25%, σε 10%.

26. Το μάρμαρο και άλλοι φυσικοί δομικοί λίθοι είναι διαδεδομένα υλικά στην τεράστια αγορά κατασκευών της Κίνας. Για τα πέντε σημαντικότερα προϊόντα θα μειωθούν επίσης οι δασμοί, από 25%, σε 10%.

27. Σε ότι αφορά τα είδη κεραμικής, η Κίνα συμφώνησε να μειώσει τους δασμούς για 11 βασικά προϊόντα κεραμικής, από 24,5-35% σε 10-15%. Οι δασμοί για 6 συγκεκριμένα υάλινα προϊόντα θα μειωθούν από 24,5% σε 5%.

28. Σε ότι αφορά 52 συγκεκριμένα προϊόντα στο σημαντικό τομέα μηχανημάτων και συσκευών, που αντιπροσωπεύουν το 26% του συνόλου των εξαγωγών της ΕΕ, οι δασμοί θα μειωθούν σε 5-10%, από επίπεδα που φθάνουν μέχρι το 35%.

Γεωργία

29. Σε ότι αφορά τα γεωργικά προϊόντα, η Κίνα θα μειώσει τους δασμούς για 60 προϊόντα τα οποία κατεξοχήν εξάγει η ΕΕ, κατά μέσο 10%, μέχρι το 2005. Μειώθηκαν οι δασμολογικές ποσοστώσεις όσον αφορά το κραμβέλαιο, καθώς και οι δασμοί για προϊόντα όπως : κραμβέλαιο (από 85% σε 9%), ζυμαρικά (από 25% σε 15%), βούτυρο (από 30% σε 10%), σκόνη γάλακτος (από 25% σε 10%), μανταρίνια (από 40% σε 12%), κρασί (από 65% σε 14%), ελιές (από 25% σε 10%) και γλουτένη σίτου (από 30% σε 18%).

30. Η Κίνα έχει δεσμευθεί να καταργήσει στο εσωτερικό όλες τις γεωργικές εξαγωγικές επιδοτήσεις στους παραγωγούς της. Επιπλέον, η ΕΕ και η Κίνα, χρησιμοποιώντας σαν μοχλό τις διαπραγματεύσεις για την προσχώρηση στον ΠΟΕ, συνέταξαν διμερή συμφωνία σχετικά με υγειονομικά και φυτοϋγειονομικά θέματα (ΥΦΥ) για να διασφαλίσουν ότι δεν παρεμποδίζεται, για μη επιστημονικούς λόγους, η πρόσβαση στην αγορά, των ζωικών προϊόντων και των προϊόντων με βάση τα φυτά. Τώρα εναπόκειται στα κράτη μέλη της ΕΕ να θέσουν σε εφαρμογή τη συμφωνία αυτή, με τη διαπραγμάτευση διμερών πρωτοκόλλων ΥΦΥ, για τα προϊόντα που εξάγουν.

Εμπορικά δικαιώματα και ελευθέρωση των κρατικών εμπορικών μονοπωλίων

31. Παράλληλα με τις βελτιώσεις αυτές όσον αφορά την πρόσβαση των βιομηχανικών και γεωργικών προϊόντων στην αγορά, θα υφίσταται το δικαίωμα για τις ξένες εταιρείες να εισάγουν και να εξάγουν ελεύθερα για μια τριετία και να προβαίνουν στη διανομή, λιανική πώληση, μεταφορά, επισκευή και παροχή εξυπηρέτησης για τα προϊόντα τους εντός της Κίνας για μια τριετία μετά την προσχώρησή της (βλέπε κατωτέρω στο κεφάλαιο Υπηρεσίες). Αυτό αποτελεί σημαντικό επίτευγμα σε σχέση με το παρελθόν και θα δώσει τη δυνατότητα στους εξαγωγείς να συμμετέχουν σε όλα τα στάδια της εμπορικής δραστηριότητας, μέχρι την πώληση στον τελικό καταναλωτή στην Κίνα.

32. Οι νευραλγικής σημασίας τομείς του αργού και διυλισμένου πετρελαίου, καθώς και των λιπασμάτων θα είναι βαθμιαία ανοικτοί στους μη κρατικούς εισαγωγείς, μεταξύ άλλων στους ξένους εισαγωγείς. Αυτό σημαίνει ότι οι εταιρείες δεν θα είναι πλέον υποχρεωμένες να διοχετεύουν το πετρέλαιο ή τα λιπάσματα που εισέρχονται στην Κίνα, μέσω κρατικών εισαγωγέων. Αυξάνονται σταθερά οι ποσότητες για ιδιωτικές εισαγωγές, επιτρέποντας στην βιομηχανία της Κίνας να προσαρμοστεί βαθμιαία στην ελευθέρωση.

33. Έχει επίσης διασφαλιστεί το δικαίωμα για τις ξένες ιδιωτικές επιχειρήσεις να εισάγουν απευθείας μετάξι από την Κίνα, ενώ οι εισαγωγές αυτές υπόκεινταν προηγουμένως σε κρατικό εξαγωγικό μονοπώλιο. Αυτό σημαίνει ότι οι εταιρείες ειδών ένδυσης της ΕΕ θα έχουν καλύτερη πρόσβαση στο ακατέργαστο μετάξι από την Κίνα, το οποίο μπορεί στη συνέχεια να υποβληθεί σε επεξεργασία και να τελειοποιηθεί στην Ευρώπη. Οι εξαγωγές προϊόντων μετάξης της ΕΕ ανήλθαν, το 1998, σε 3.000 εκατ. ευρώ. Η Κίνα παράγει το 70% παγκοσμίως του ακατέργαστου μεταξιού.

Υπηρεσίες

34. Μεγάλο μέρος των διαπραγματεύσεων προσχώρησης εστιάστηκε στις υπηρεσίες, που έχουν, ειδικότερα, κεφαλαιώδη σημασία για την ΕΕ, η οποία είναι ο μεγαλύτερος εξαγωγέας, παγκοσμίως, στον τομέα αυτό. Οι υποχρεώσεις της Κίνας καλύπτουν μία ευρεία σειρά υπηρεσιών και εξασφαλίζεται η πρόσβαση των ξένων παροχέων υπηρεσιών με διαφανείς και αυτόματες διαδικασίες χορήγησης αδειών, που εκτίθενται λεπτομερώς στο Πρωτόκολλο προσχώρησης.

Ασφάλιση

35. Η πρόσβαση των ξένων ασφαλιστικών εταιρειών στην αγορά της Κίνας θα βελτιωθεί σημαντικά μετά την είσοδο της Κίνας στον ΠΟΕ. Άδειες λειτουργίας θα χορηγηθούν βάσει διαφανών κριτηρίων προληπτικής εποπτείας. Έχουν γίνει διαπραγματεύσεις για τον αποτελεσματικό έλεγχο της διαχείρισης όσον αφορά την ξένη συμμετοχή σε κοινές επιχειρήσεις στον κλάδο ασφάλειας ζωής: ο έλεγχος αυτός εξασφαλίζεται με την επιλογή του εταίρου, καθώς και με τη νομική εγγύηση ότι δεν θα υπάρχει ρυθμιστική παρέμβαση στις ιδιωτικές συμβάσεις, στο πλαίσιο των οποίων η συμμετοχή στο κεφάλαιο είναι 50-50%. Οι ξένοι ασφαλιστές θα μπορούν να πωλούν τα ίδια προϊόντα με τους κινέζους ανταγωνιστές τρία χρόνια μετά την προσχώρηση (ασφάλεια ζωής) ή ένα χρόνο (για άλλες ασφάλειες). Αυτές οι δραστηριότητες περιλαμβάνουν την ασφάλιση υγείας, συνταξιοδότησης και την ομαδική ασφάλεια ζωής, και όλες τις δραστηριότητες εκτός της ασφάλειας ζωής, με εξαίρεση την υποχρεωτική ασφάλεια αστικής ευθύνης έναντι τρίτων.

36. Επιταχύνθηκε επίσης η γεωγραφική επέκταση των πόλεων που είναι ανοικτές στους ξένες ασφαλιστές. Οι ασφαλειομεσίτες (ασφαλιστικοί διαμεσολαβητές) θα έχουν πρόσβαση στην κινεζική αγορά, δεδομένου ότι για πρώτη φορά, θα έχουν τη δυνατότητα να εγκαθίστανται επί τόπου. Μετά τη συμφωνία της ΕΕ με την Κίνα, οι ξένοι ασφαλειομεσίτες θα μπορούν επίσης να ασφαλίζουν ευρείας κλίμακας εμπορικούς κινδύνους και να ασκούν δραστηριότητες αντασφάλισης στην Κίνα, με απόκτηση ελέγχου πλειοψηφίας τρία έτη μετά την προσχώρηση, και πλήρη έλεγχο μετά την πάροδο πενταετίας.

37. Εκτός των όρων της συμφωνίας προσχώρησης στον ΠΟΕ, η Κίνα συμφώνησε να παραχωρήσει στις εταιρείες της ΕΕ επτά νέες άδειες (πέντε για ασφάλεια ζωής και δύο, για άλλες ασφάλειες) και δύο δευτερεύουσες άδειες για εταιρείες ήδη παρούσες στην Κίνα, πριν την είσοδό της στον ΠΟΕ, ώστε να διασφαλιστεί ότι οι εταιρείες της ΕΕ θα τυγχάνουν της ίδιας μεταχείρισης με τους ανταγωνιστές τους, όταν η Κίνα εισέλθει στον ΠΟΕ.

Τηλεπικοινωνίες

38. Οι διαπραγματεύσεις για την προσχώρηση στον ΠΟΕ είχαν σαν αποτέλεσμα να συμφωνήσει η Κίνα να ανοίξει σημαντικό τμήμα της αγοράς τηλεπικοινωνιών στις ξένες εταιρείες. Αποτέλεσμα των διμερών διαπραγματεύσεων με την ΕΕ, στην οποία υπάρχουν ορισμένες από τις ανταγωνιστικότερες εταιρείες τηλεπικοινωνιών, παγκοσμίως - ήταν να αποκτήσει η Κίνα ορισμένες από τις σημαντικότερες ευκαιρίες στον τομέα αυτό.

39. Ένας ζωτικός χώρος, στον οποίο η Κίνα θα προσφέρει βελτιωμένους όρους στους ξένους επενδυτές στον χώρο των τηλεπικοινωνιών, είναι αυτός της κινητής τηλεφωνίας, όπου οι μη κινεζικές εταιρείες θα έχουν τη δυνατότητα να αποκτούν συμμετοχή 25% κατά την προσχώρηση, ποσοστό που θα φθάνει το 35% μετά την πάροδο έτους και το 49%, τρία χρόνια μετά την προσχώρηση της Κίνας στον ΠΟΕ. Πρόκειται για σημαντική επιτάχυνση της προοδευτικής εγκαθίδρυσης της επιχειρηματικής δραστηριότητας, που για πρώτη φορά συμφωνήθηκε στα πλαίσια της διμερούς συμφωνίας Κίνας-ΗΠΑ και αποτέλεσε αντικείμενο διαπραγμάτευσης από την ΕΕ. Η Κίνα δεν επιτρέπει σήμερα τις εξωτερικές επενδύσεις στις υπηρεσίες στο χώρο των τηλεπικοινωνιών.

40. Επίσης, θα επιτρέπεται στις ξένες εταιρείες να παρέχουν ιδιωτικά μισθωμένα κυκλώματα σε επιχειρήσεις εγκατεστημένες στην Κίνα, ώστε οι τηλεπικοινωνίες τους να είναι κατά το δυνατόν αποτελεσματικότερες σε σχέση με το κόστος, τόσο στο εσωτερικό της Κίνας όσο και διεθνώς. Παράλληλα με το δικαίωμα παροχής τηλεπικοινωνιακών υπηρεσιών στις μεγαλύτερες πόλεις της Κίνας, υπάρχει τώρα και το δικαίωμα παροχής υπηρεσιών μεταξύ τους.

Διανομή

41. Όπως ήδη αναφέρθηκε, το δικαίωμα διανομής των εισαγόμενων προϊόντων, αγαθών ή υπηρεσιών, μέχρι σήμερα περιοριζόταν σημαντικά στην Κίνα. Πρόκειται μεταξύ άλλων, για το δικαίωμα πραγματοποίησης πωλήσεων, εμπόρευσης και διαφήμισης, συσκευασίας και αποθήκευσης, εξυπηρέτησης των πελατών και συντήρησης. Αυτό είναι εξαιρετικά σημαντικό για τις βιομηχανίες που δραστηριοποιούνται στον τομέα των υπηρεσιών καθώς και για τους κατασκευαστές οι οποίοι εξάγουν στην Κίνα. Έτσι, η αγορά της Κίνας θα ανοιχτεί βαθμιαία σε όλα τα επίπεδα, από το χονδρεμπόριο μέχρι το λιανεμπόριο, και οι ξένοι θα μπορούν να προβαίνουν στη διανομή όλων των προϊόντων, εκτός από το αλάτι και τον καπνό. Όσον αφορά το λιανεμπόριο, η ΕΕ διασφάλισε καλύτερες δυνατότητες - αίρεται ο περιορισμός των 20.000 μ2 και έτσι παρέχεται η δυνατότητα εγκατάστασης των μεγάλων ευρωπαϊκών υπεραγορών ή λιανεμπόρων επίπλων. Επίσης, δεν επιβάλλεται πλέον όριο στον αριθμό των καταστημάτων μιας αλυσίδας, τα οποία μπορούν να ανήκουν σε ξένους, και επί πλέον αίρεται ο ειδικός περιορισμός στις κοινές επιχειρήσεις για μεγάλα πολυκαταστήματα και αλυσίδες καταστημάτων.

Τραπεζικό σύστημα και κινητές αξίες

42. Οι ευρωπαϊκές τράπεζες ή άλλες ξένες τράπεζες θα μπορούν να εγκαθίστανται και να πραγματοποιούν συναλλαγές σε τοπικό νόμισμα με τις κινεζικές εταιρείες εντός τριών ετών μετά την προσχώρηση, και με ιδιώτες σε ολόκληρη την Κίνα, εντός 5 ετών μετά την προσχώρηση. Οι περίοδοι σταδιακής εφαρμογής ποικίλλουν για την κάθε πόλη, όμως η ΕΕ επέτυχε να οριστεί εγγύτερη ημερομηνία για την πόλη που συνορεύει με την ειδική διοικητική περιφέρεια του Μακάο (Zhuhai). Στα πλαίσια σημαντικής προσπάθειας για τη μείωση του ρυθμιστικού παρεμβατισμού, οι διανομείς μηχανοκινήτων οχημάτων και άλλοι μη χρηματοπιστωτικοί οργανισμοί θα μπορούν να παρέχουν πιστωτικές διευκολύνσεις για την αγορά αυτοκινήτων, φορτηγών και λεωφορείων.

43. Οι εταιρείες διαχείρισης κεφαλαίων θα μπορούν να συμμετέχουν σε κοινές επιχειρήσεις (σε ποσοστό μέχρι 49% τρία χρόνια μετά την προσχώρηση) και να παρέχουν υπηρεσίες αναδοχής και διαπραγμάτευσης χρεωστικών και μετοχικών τίτλων σε ξένο νόμισμα (μετοχές κατηγορίας Β) καθώς και αναδοχής τίτλων σε εγχώριο νόμισμα (μετοχές κατηγορίας Α).

44. Ο τραπεζικός τομέας είναι ένας τομέας στον οποίο η Κίνα έχει αναλάβει εξαιρετικά σημαντικές υποχρεώσεις, για τη χορήγηση κεφαλαίων στους επιχειρηματίες της Κίνας, σε πρωτοφανές επίπεδο.

Επαγγελματικές υπηρεσίες

45. Ξένες νομικές και λογιστικές εταιρείες, και άλλοι παροχείς επαγγελματικών υπηρεσιών θα μπορούν να έχουν τον έλεγχο πλειοψηφίας στις επιχειρήσεις στην Κίνα. Ιδιαίτερα σημαντικό είναι το ότι η ΕΕ διαπραγματεύτηκε επιτυχώς το δικαίωμα για τις εταιρείες υπό ξένη κυριότητα, να δίνουν εντολή σε κινέζους δικηγόρους και έτσι να μπορούν να αναλαμβάνουν νομικές υποθέσεις που διέπονται από το δίκαιο της Κίνας καθώς και να παρέχουν συμβουλές σχετικά με ξένες νομοθεσίες.

46. Επίσης, η ΕΕ διασφάλισε την χαλάρωση της πρόσφατα θεσπισθείσας κινεζικής νομοθεσίας, με την οποία επιβάλλονται περιορισμοί στη διεξαγωγή έρευνας της αγοράς στην Κίνα, παρέχοντας τη δυνατότητα στις ευρωπαϊκές εταιρείες να πραγματοποιούν ελεύθερα ζωτικής σημασίας προεπενδυτική έρευνα, πριν εισέλθουν στην κινεζική αγορά.

Τουρισμός

47. Εντός 3 ετών μετά την προσχώρηση, οι ξένες εταιρείες θα μπορούν να αποκτούν συμμετοχή 100% στα ξενοδοχεία τους στην Κίνα. Οι επιχειρήσεις της ΕΕ θα επωφεληθούν, επίσης, από τις καλύτερες ευκαιρίες που παρέχονται στις ξένες τουριστικές επιχειρήσεις, με τον περιορισμό των απαιτήσεων όσον αφορά το ελάχιστο κεφάλαιο και τον κύκλο εργασιών, ώστε οι μικρές εταιρείες - που καλύπτουν πολλές από τις ευρωπαϊκές εταιρίες που ειδικεύονται στην Κίνα - να μπορούν να παρέχουν όλο το φάσμα των τουριστικών υπηρεσιών.

Υποχρεώσεις δυνάμει του πρωτοκόλλου

48. Όπως περιγράφεται ανωτέρω, κατά το τελικό πολυμερές στάδιο της διαδικασίας προσχώρησης, τα μέλη του ΠΟΕ επεδίωξαν από κοινού να εξασφαλίσουν ότι η εμπορική νομοθεσία και οι θεσμοί της Κίνας συμβιβάζονται κατά βάση με τους κανόνες και τις συμφωνίες του ΠΟΕ, και τους περιέλαβαν στο πρωτόκολλο προσχώρησης και στην έκθεση της ομάδας εργασίας. Πριν από το στάδιο αυτό, η ΕΕ συζήτησε απευθείας με την Κίνα ορισμένα οριζόντια ζητήματα, για να βεβαιωθεί ότι διασφαλίζονται δεόντως τα συμφέροντα των εταιρειών της ΕΕ. Αποτέλεσμα των συζητήσεων αυτών ήταν να αναλάβει η Κίνα υποχρεώσεις, που έχουν ιδιαίτερη αξία για την ΕΕ, επί των εξής θεμάτων:

Εθνική μεταχείριση

49. Κάθε μέτρο και πρακτική το οποίο συνεπάγεται νομική ή πρακτική διάκριση μεταξύ κινεζικών και εισαγόμενων προϊόντων, καθίσταται παράνομο κατά την είσοδο της Κίνας στον ΠΟΕ. Πρόκειται για θεμελιώδη αρχή. Ωστόσο, οι διαπραγματεύσεις με την ΕΕ είχαν ως αποτέλεσμα να αναλάβει η Κίνα ρητή δέσμευση να καταργήσει ορισμένες από τις πρακτικές αυτές. Για παράδειγμα, αυτές που προβλέπουν εξυπηρέτηση μετά την πώληση για τα κινεζικά προϊόντα, θα καλύπτουν και τα εισαγόμενα προϊόντα, θα καταργηθούν οι ειδικοί κανόνες καθορισμού των τιμών και τα ανώτατα όρια κέρδους που επιβάλλονται στα εισαγόμενα φαρμακευτικά προϊόντα, θα καταργηθούν οι ειδικές διαδικασίες καταχώρησης που εφαρμόζονται στα εισαγόμενα χημικά προϊόντα, θα ενοποιηθούν οι διαφορετικές άδειες λιανικού εμπορίου που απαιτούνται για την πώληση αλλοδαπών και ημεδαπών οινοπνευματωδών ποτών καθώς και για τα εισαγόμενα και για τα εγχώρια τσιγάρα, και θα περιοριστούν οι διαφορές όσον αφορά τον έλεγχο των προδιαγραφών και τις διαδικασίες επιθεώρησης για τους καυστήρες και τις συσκευές πίεσης, ώστε να μην συνιστούν παράνομο εμπόδιο στις συναλλαγές. Γενικότερα, η Κίνα συμφώνησε να παύσει την εφαρμογή του διπλού συστήματος δοκιμής και πιστοποίησης των νέων προϊόντων το οποίο συνεπάγεται διακρίσεις, σύμφωνα με το οποίο μέχρι τώρα ένας φορέας χειριζόταν όλα τα εισαγόμενα εμπορεύματα και άλλος όλα τα εγχωρίως παραγόμενα.

Επενδυτικά μέτρα στον τομέα του εμπορίου (TRIMs) και άλλοι επενδυτικοί όροι

50. Η ΕΕ διασφάλισε επιπρόσθετες υποχρεώσεις, όταν η Κίνα διαβεβαίωσε ότι οι ξένοι επενδυτές δεν θα υπόκεινται σε δεσμευτικές εξαγωγικές επιδόσεις ή υποχρεώσεις για μεταφορά τεχνολογίας. Επίσης, η Κίνα συμφώνησε να εφαρμόσει τη συμφωνία για τα επενδυτικά μέτρα στον τομέα του εμπορίου κατά την προσχώρηση, και να καταργήσει τις αντισταθμιστικές απαιτήσεις για τις συναλλαγές και το συνάλλαγμα, καθώς και τις απαιτήσεις για την ελάχιστη χρησιμοποίηση τοπικών εισροών. Κατά συνέπεια, η Κίνα δεν θα θέτει παρόμοιους όρους για την έγκριση επενδύσεων, τη χορήγηση αδειών εισαγωγής ή άλλες εγκρίσεις που αφορούν τις εισαγωγές. Ειδικά, όσον αφορά την παραγωγή μηχανοκίνητων οχημάτων από επιχειρήσεις στις οποίες έχουν επενδύσει αλλοδαποί, θα καταργηθούν οι περιορισμοί όσον αφορά την κατηγορία, τον τύπο και το μοντέλο του παραγόμενου οχήματος. το ανώτατο όριο, πέραν του οποίου θα πρέπει να εγκρίνονται οι επενδύσεις από τις κεντρικές και τις επαρχιακές αρχές, θα αυξηθεί από 30 εκατ.$, σε 150 εκατ.$- Όσον αφορά την κατασκευή κινητήρων, καταργείται η απαίτηση της Κίνας για τη σύσταση κοινής επιχείρησης, και έτσι επιτρέπεται η παραγωγή από εξολοκλήρου ξένες εταιρείας.

Προστασία των δικαιωμάτων πνευματικής ιδιοκτησίας

51. Η Κίνα, από την ημερομηνία προσχώρησής της στον ΠΟΕ, αναλαμβάνει τη δέσμευση να τηρήσει πλήρως τους κανόνες της Συμφωνίας για τα δικαιώματα πνευματικής ιδιοκτησίας στον τομέα του εμπορίου (TRIPs). Έτσι, ενισχύεται η ικανότητα των κατόχων δικαιωμάτων αναπαραγωγής, εμπορικών σημάτων, ευρεσιτεχνίας και άλλων αναγνωρισμένων κατηγοριών δικαιωμάτων πνευματικής ιδιοκτησίας, να διεκδικούν τα δικαιώματά τους εντός της Κίνας, πράγμα που είναι επιθυμητό. Σε μια χώρα όπου εξακολουθεί να είναι διαδεδομένη η κατάχρηση και η παραποίηση, οι ξένες εταιρίες μπορούν να προσδοκούν καλύτερη διασφάλιση των δικαιωμάτων τους και οι κινεζικές αρχές υπόσχονται τη στενότερη συνεργασία τους, καθώς η κατάλληλη προστασία αποτελεί πλέον μια διεθνή και νομικά δεσμευτική υποχρέωση. Η Κίνα, αναγνωρίζοντας το μέγεθος του προβλήματος που υπάρχει σήμερα στο χώρο αυτό, συμφώνησε να προχωρήσει πέρα από τις απαιτήσεις που προβλέπονται στην Συμφωνία TRIPs. Για παράδειγμα, αναλαμβάνει τη δέσμευση, μεταξύ άλλων, να θεσπίσει νομοθεσία για τη προστασία των εμπορικά ευαίσθητων πληροφοριών, οι οποίες αναγράφονται προς το σκοπό των δοκιμών και της πιστοποίησης, για ελάχιστη περίοδο έξι ετών, καθώς και να μειώσει τα ελάχιστα χρηματοοικονομικά όρια που απαιτούνται για την προσφυγή στα ποινικά δικαστήρια σε περίπτωση παραβάσεων.

Εξαγωγικές επιδοτήσεις

52. Πέρα από τις ανωτέρω υποχρεώσεις, η Κίνα ανέλαβε υποχρεώσεις όσον αφορά τις εξαγωγικές επιδοτήσεις για τα βιομηχανικά προϊόντα. Κατά την προσχώρηση, η Κίνα θα καταργήσει κάθε μορφή εξαγωγικής επιδότησης, όπως ορίζεται στα άρθρα 1 και 3 της συμφωνίας περί επιδοτήσεων του ΠΟΕ, περιλαμβανομένων των άμεσων επιχορηγήσεων καθώς και, ειδικότερα, των μειώσεων φόρου που συνδέονται με την εξαγωγική επίδοση.

Δημόσιες συμβάσεις

53. Η ΕΕ εισήλθε σε νέους τομείς, εξασφαλίζοντας την ανάληψη υποχρεώσεων από την Κίνα όσον αφορά τις δημόσιες συμβάσεις. Η Κίνα εξέφρασε την επιθυμία της να συμμετάσχει στη ΣΔΣ μελλοντικά και - μέχρι να ολοκληρωθούν οι διαπραγματεύσεις για τη ΣΔΣ - ανέλαβε τη δέσμευση να εξασφαλίσει τη διαφάνεια και την έλλειψη διακρίσεων στις δημόσιες συμβάσεις. Η δέσμευση αυτή ισχύει όχι μόνο για τους κεντρικούς και επαρχιακούς κυβερνητικούς φορείς αλλά και για όλες τις επιχειρήσεις κρατικής ιδιοκτησίας, εκτός από την περίπτωση που αναλαμβάνουν κατ' αποκλειστικότητα εμπορικές δραστηριότητες.

Μέσα εμπορικής άμυνας

54. Τέλος, στο πρωτόκολλο για την προσχώρηση της Κίνας, περιλαμβάνονται θεμελιώδεις διατάξεις, στις οποίες αναφέρεται ειδικά ο τρόπος με τον οποίο μπορούν να χρησιμοποιηθούν τα μέσα εμπορικής άμυνας (αντιντάμπινγκ, αντεπιδοτήσεις, διασφαλίσεις) ειδικά για την αντιμετώπιση των εισαγωγών από την Κίνα. Δεδομένου ότι η οικονομία της Κίνας τελεί υπό μετάβαση, θα υπάρξουν παρεκκλίσεις από τους κανόνες του ΠΟΕ, οι οποίες θα ισχύουν για ορισμένο χρονικό διάστημα, ώστε τα μέλη να είναι σε θέση να διατηρήσουν αυστηρότερους ελέγχους, σε σχέση με τους συνήθεις ελέγχους, για τις επιζήμιες εισροές προϊόντων από την Κίνα (είτε λόγω του μεγάλου όγκου είτε λόγω των χαμηλών τιμών).

55. Η ισχύουσα νομοθεσία της ΕΕ, η οποία προβλέπει ειδικές διαδικασίες για τις περιπτώσεις κατά τις οποίες κινέζοι εξαγωγείς, οι οποίοι ενδέχεται να μην συναλλάσσονται υπό τις συνήθεις συνθήκες οικονομίας αγοράς, προβάλλουν ισχυρισμό περί ντάμπινγκ, θα εξακολουθήσει να ισχύει για 15 έτη μετά την προσχώρηση της Κίνας στον ΠΟΕ. Η ειδική για την Κίνα διάταξη διασφάλισης, σύμφωνα με την οποία επιτρέπεται να αναληφθεί δράση διασφάλισης μόνον για τις εισαγωγές από την Κίνα (σε αντίθεση με την συνήθη απαίτηση που ισχύει έναντι όλων για κάθε πηγή εισαγωγών) θα ισχύει για δώδεκα έτη μετά την προσχώρηση της Κίνας. Επιπλέον, προβλέφθηκε ειδικός μηχανισμός, ανά τομέα, για την παροχή επιπλέον προστασίας στο χώρο της κλωστοϋφαντουργίας, μέχρι το 2008.

V ΣΥΣΤΑΣΗ

56. Η Επιτροπή, υποβάλλοντας τους όρους προσχώρησης της Λαϊκής Δημοκρατίας της Κίνας στον ΠΟΕ, προς έγκριση από το Συμβούλιο, και προς γνωμοδότηση του Ευρωπαϊκού Κοινοβουλίου, υποστηρίζει ότι οι όροι αυτοί αντιπροσωπεύουν μια ισόρροπη αλλά και φιλόδοξη δέσμη όσον αφορά υποχρεώσεις για το άνοιγμα της αγοράς, οι οποίες θα είναι εξαιρετικά επωφελείς για την Κίνα καθώς και για τους εμπορικούς της εταίρους του ΠΟΕ.

2001/0218 (CNS)

Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ Που καθορίζει τη κοινοτική θέση στην Υπουργική Διάσκεψη, η οποία συγκροτήθηκε με τη συμφωνία για την ίδρυση του Παγκόσμιου Οργανισμού Εμπορίου σχετικά με τη προσχώρηση της Λαϊκής Δημοκρατίας της Κίνας στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 37, 44, 47, 55, 71, 80(2), 95, 133 και 308, από κοινού με τη πρώτη υποπαράγραφο του άρθρου 300(3),

τη πρόταση της Επιτροπής [1],

[1] ...

τη γνώμη του Ευρωπαϊκού Κοινοβουλίου [2],

[2] ...

Εκτιμώντας τα εξής:

(1) Στις 10 Ιουλίου 1986, η κυβέρνηση της Λαϊκής Δημοκρατίας της Κίνας υπέβαλε αίτηση για να ανακτήσει την ιδιότητα συμβαλλόμενου μέρους στη Γενική Συμφωνία Δασμών και Εμπορίου (ΓΣΔΕ).

(2) Στις 7 Δεκεμβρίου 1995, η κυβέρνηση της Λαϊκής Δημοκρατίας της Κίνας υπέβαλε αίτηση προσχώρησης στη Συμφωνία για τον Παγκόσμιο Οργανισμό Εμπορίου (ΠΟΕ), δυνάμει του Άρθρου XII της εν λόγω Συμφωνίας.

(3) Στις 4 Μαρτίου 1987 συνεστήθη Ομάδα Εργασίας για την ιδιότητα της Κίνας ως συμβαλλόμενου μέρους της ΓΣΔΕ 1947, η οποία μετεβλήθη σε Ομάδα Εργασίας του ΠΟΕ στις 7 Δεκεμβρίου 1995, με σκοπό την επίτευξη συμφωνίας σχετικά με όρους προσχώρησης αποδεκτούς από την Λαϊκή Δημοκρατία της Κίνας και όλα τα Μέλη του ΠΟΕ.

(4) Η Επιτροπή, εξ' ονόματος της Κοινότητας και των μελών αυτής, διαπραγματεύτηκε μια πλήρη σειρά υποχρεώσεων για το άνοιγμα της αγοράς εκ μέρους της Λαϊκής Δημοκρατίας της Κίνας, οι οποίες έχουν ιδιαίτερη σημασία για την Κοινότητα και οι οποίες προβλέπονται στη διμερή συμφωνία μεταξύ της Λαϊκής Δημοκρατίας της Κίνας και της Κοινότητας, η οποία επικυρώθηκε με την υπογραφή της στις 19 Μαΐου 2000.

(5) Οι υποχρεώσεις αυτές ενσωματώνονται τώρα στο Πρωτόκολλο προσχώρησης της Λαϊκής Δημοκρατίας της Κίνας στον ΠΟΕ.

(6) Αναμένεται ότι η προσχώρηση στον ΠΟΕ θα συμβάλει θετικά και σταθερά στη διαδικασία οικονομικής μεταρρύθμισης και στην αειφόρο ανάπτυξη στη Λαϊκή Δημοκρατία της Κίνας.

(7) Με αυτήν θα ενταχθούν οι εμπορικές σχέσεις μεταξύ της Λαϊκής Δημοκρατίας της Κίνας και της Κοινότητας, σε ένα σταθερό και νομικά δεσμευτικό πλαίσιο.

(8) Κατά συνέπεια, πρέπει να εγκριθεί το Πρωτόκολλο προσχώρησης.

(9) Το άρθρο ΧΙΙ της συμφωνίας για την ίδρυση του ΠΟΕ ορίζει ότι οι όροι προσχώρησης συμφωνούνται μεταξύ του προσχωρούντος μέλους και του ΠΟΕ και ότι η Υπουργική Διάσκεψη του ΠΟΕ εγκρίνει τους όρους προσχώρησης για τον ΠΟΕ.

(10) Έτσι, είναι αναγκαίο να προσδιορισθεί η θέση που θα λάβει η Κοινότητα στην Υπουργική Διάσκεψη.

(11) Ως προς ορισμένους στόχους της Κοινότητας, στην επιτυχία των οποίων θα συμβάλει η προσχώρηση της Κίνας, η συνθήκη δεν προβλέπει άλλες εξουσίες εκτός αυτών του άρθρου 308.

ΑΠΟΦΑΣΊΖΕΙ:

´Αρθρο μόνο

Η θέση που θα λάβει η Κοινότητα στην Υπουργική Διάσκεψη που συγκροτείται με τη συμφωνία σχετικά με την ίδρυση του ΠΟΕ για τη προσχώρηση της Λαϊκής Δημοκρατίας της Κίνας στον ΠΟΕ, υποστηρίζει το σχέδιο απόφασης της Υπουργικής ΔΙάσκεψης που υποστηρίζει τη προσχώρηση (βλέπε συνημμένο έγγραφο).

Βρυξέλλες, [...]

Για το Συμβούλιο

Ο Πρόεδρος

[...]

ΠΑΡΑΡΤΗΜΑ

Σχέδιο Απόφασης

ΠΡΟΣΧΩΡΗΣΗ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ

Απόφαση της [...Νοεμβρίου 2001]

[Η Υπουργική Διάσκεψη,

Έχοντας υπόψη τη παράγραφο 2 του άρθρου ΧΙΙ και την παράγραφο 1 του άρθρου ΙΧ της Συμφωνίας του Μαρακές για την ίδρυση του Παγκόσμιου Οργανισμού Εμπορίου, και τις διαδικασίες λήψης αποφάσεων δυνάμει των άρθρων ΙΧ και ΧΙΙ της συμφωνίας του Μαρακές για την ίδρυση του Παγκόσμιου Οργανισμού Εμπορίου που συμφωνήθηκαν από το Γενικό Συμβούλιο (WT/L/93),

Λαμβάνοντας υπόψη την αίτηση της Λαϊκής Δημοκρατίας της Κίνας για την προσχώρησή της στον ΠΟΕ, στη συμφωνία του Μαρακές για την ίδρυση του Παγκόσμιου Οργανισμού Εμπορίου, με ημερομηνία 7 Δεκεμβρίου 1995,

Σημειώνοντας τα αποτελέσματα των διαπραγματεύσεων που προσανατολίζονται στην καθιέρωση των όρων προσχώρησης της Λαϊκής Δημοκρατίας της Κίνας στη συμφωνία του Μαρακές για την ίδρυση του Παγκόσμιου Οργανισμού Εμπορίου και έχοντας προετοιμάσει ένα πρωτόκολλο για την προσχώρηση της Λαϊκής Δημοκρατίας της Κίνας (WT/ACC/.../...),

Αποφασίζει:

Η Λαϊκή Δημοκρατία της Κίνας δύναται να προσχωρήσει στη συμφωνία του Μαρακές για την ίδρυση του Παγκόσμιου Οργανισμού Εμπορίου σχετικά με τους όρους και τις προϋποθέσεις που ορίζονται στο πρωτόκολλο που επισυνάπτεται στην παρούσα απόφαση.] [3]